
	[bookmark: nev]OLVASZTÓ ZSÓFIA
zsofi.olvaszto@gmail.com
Emberi Erőforrás Tanácsadó
MA, 4. félév
Debreceni Egyetem
Gazdaságtudományi Kar
	
[bookmark: _GoBack]






Témavezető:
	Filep Roland
Tanársegéd, DE GTK




Vezetési stílus több perspektívás vizsgálata

A munkahelyi légkör minősége sok ember számára ok lehet a munkahelyváltásra. Ennek elkerülése érdekében fontos, hogy egy szervezetnél a megfelelő vezetési stílus legyen jelen, hiszen az kihat a légkörre, a munkavállalók teljesítményére, ezáltal pedig a szervezet teljesítményére is. Úgy gondolom, hogy témám vizsgálata egy szálloda esetében kifejezetten hasznos, mivel a turizmus-vendéglátás iparágában jellemző, hogy a személyzet alapján értékelik a vendégek a szállodák sikerességét. Ezen szempontból pedig igen fontos, hogy a munkavállalók teljesítménye megfelelő legyen, amelyet nagyban befolyásol a vezetési stílus minősége. Témám fontosságát erősíti továbbá a COVID-19 vírus okozta gazdasági helyzet, melyet a turizmus-vendéglátás iparága szenvedett meg leginkább.
Dolgozatomban ezért egy hajdúszoboszlói négy csillagos szállodánál vizsgáltam több perspektíván keresztül a vezetési stílushoz való hozzáállást, valamint a szervezetnél jelenlevő stílust. További célkitűzésem volt még, hogy megvizsgáljam a munkavállalók vezetőkkel és a szervezeti kommunikációval kapcsolatos elégedettsége milyen kapcsolatban áll a különböző munkahelyi szituációkkal.
A vezetési stílus témájának feltárását egy szakirodalmi áttekintés lefolytatásával kezdtem, amely során tisztáztam a vezetési stílussal kapcsolatos fogalmakat, valamint bemutattam a különböző vezetési stílus elméleteket. Ezt követően megkezdhettem a primer kutatásomat. Elsőként egy félig strukturált interjút folytattam le a vezetői oldal megismerése céljából. Az interjú feldolgozása és eredményeinek kiértékelése után, azokat alapul véve, készítettem el a kérdőíves vizsgálatomat, amellyel a dolgozói nézőpontot igyekeztem feltárni. A két vizsgálat együttes alkalmazása értékes eredményekhez juttatott.
A vizsgálatom eredményei alapján egy sokrétű képet kaptam a mintában részt vevő szállodai dolgozók vezetési stílussal kapcsolatos gondolatairól. A legfontosabb levont következtetésekből kiderült, hogy a szálloda dolgozói pozitívan viszonyulnak a vezetési stílushoz, feladatközpontúnak látják a szálloda stílusát, valamint kiderült, hogy a megbecsülés érzése és a döntéshozatalba való beleszólás lehetősége hozhatók összefüggésbe az elégedettségükkel. Ezek alapján javaslatokat tudtam megfogalmazni a szálloda számára, melyek a vezetői képzések bevezetése, a megtartásmenedzsment kidolgozása, valamint egy HR szakember alkalmazása. Úgy gondolom, hogy ezek figyelembe vételével növelhetik a szálloda sikerességét.



